# **PREGLED REALIZACIJE PRORAČUNA OBČINE VITANJE V OBDOBJU OD 1.1.2019 DO 30.6.2019**

Na podlagi 63. člena Zakona o javnih financah in v skladu s 5. členom Odloka o proračunu Občine VITANJE za leto 2019 poročamo Občinskemu svetu o izvrševanju proračuna v obdobju od 1.1.2019 do 30.6.2019.

Proračun Občine VITANJE za leto 2019 je bil sprejet na 3. redni seji Občinskega sveta Občine Vitanje, dne 25.1.2019, rebalans proračuna za leto 2019 je bil sprejet na 5. redni seji, dne 20.6.2019.

Ker proračun za leto 2019, zaradi izvedbe volitev konec leta, ni bil sprejet pred začetkom proračunskega leta na katerega se nanaša je bil 27.12.2019, s strani župana, izdan Sklep o začasnem financiranju Občine Vitanje v obdobju januar-marec 2019, ki je bil objavljen v Uradnem glasilu slovenskih občin, št. 67/2018, dne 28.12.2018. O sprejemu sklepa je bil obveščen občinski svet in nadzorni odbor.

Do sprejema proračuna se je za izvrševanje proračuna uporabljal Sklep o začasnem financiranju, plačane obveznosti v obdobju začasnega financiranja pa se vključijo v proračun tekočega leta.

Poročilo o izvrševanju proračuna vsebuje:

1. SPLOŠNI DEL
2. Bilanco prihodkov in odhodkov
3. Račun finančnih terjatev in naložb
4. Račun financiranja
5. POSEBNI DEL – razčlenitev realizacije odhodkov po funkcionalni in programski

klasifikaciji

1. OBRAZLOŽITEV realizacije prihodkov in odhodkov

H gradivu so priloženi tudi povzetki sklepov župana o prerazporeditvah sredstev v tem proračunskem obdobju, proračunska rezerva se je v obdobju prvega polletja oblikovala, ni pa se porabila.

Realizacija o izvrševanju proračuna v obdobju od 1.1.2019 do 30.6.2019 je v tabelah pripravljena tako, da vsebuje naslednje podatke:

* Zaključni račun za leto 2018;
* Sprejeti proračun za leto 2019;
* Sprejeti rebalans proračuna za leto 2019;
* Veljavni proračun za leto 2019, ki vsebuje podatke o višinah in namenih proračunskih prihodkov in odhodkov po sprejetih prerazporeditvah na proračunskih postavkah med glavnimi programi v okviru področja proračunske porabe;
* Realizacija proračuna do 30.6.2019, ki vsebuje podatke o višini porabe proračunskih sredstev za obdobje od 1.1.2019 do 30.6.2019;
* Index – prikazuje odstotek realizacije ob polletju v primerjavi z veljavnim proračunom.

1. OBRAZLOŽITEV

# PRIHODKI

V polletnem proračunskem obdobju je bilo realiziranih 961.946,51 € prihodkov oziroma 41,3 % od planiranih prihodkov, in sicer:

* tekoči (davčni in nedavčni) prihodki so bili realizirani v višini 49,2 %,
* kapitalski prihodki v višini 0,0 % in
* transferni prihodki v višini 20,0 % planiranih prihodkov.

Prihodki občine so bili v prvi polovici leta realizirani kot sledi:

**Davčni prihodki** so bili realizirani v višini 830.962,34 €, kar predstavlja 48,9 % od planiranih. Večji del prihodkov predstavlja dohodnina (793.676,00 € oz. 50,0 %), ki je tudi največji vir financiranja primerne porabe občine. V tej skupini so zajeti tudi davki na premoženje, ki so realizirani v višini 18.378,18 € oz. 25,5 % od planiranih, največji del teh predstavlja predvsem nadomestilo za uporabo stavbnih zemljišč in davek na promet nepremičnin. Večjo realizacijo v tej skupini pričakujemo v drugi polovici leta zaradi izdaje odločb za nadomestilo za uporabo stavbnih zemljišč za tekoče leto. V skupino davčnih prihodkov so vključeni tudi domači davki na blago in storitve, ki so bili realizirani v višini 49,0 % od planiranih, tukaj glavnino prihodkov predstavlja okoljska dajatev za obremenjevanje okolja, del pa tudi pristojbina za vzdrževanje gozdnih cest, manjši delež pa turistična taksa. Na kontu Drugi davki evidentiramo negativni znesek, saj je s 1.10.2011 bil uveden nov plačilni sistem in sicer se vsi davki, ki pripadajo občini, stekajo na en vplačilni račun, kjer Uprava za javne prihodke skladno z vsebino razporeja prilive. V primeru, da vseh ne razporedi, ostane stanje nerazporejenih prilivov. Skladno z navodilom Ministrstva za finance se nerazporejeni prilivi od 1.10.2011 dalje vodijo na posebnem podkontu 706099 »Nerazporejeni prilivi PDP«. Ti prihodki niso bili načrtovani v proračunu, imamo pa v prvi polovici leta nerazporejenih prilivov v negativni višini 1.095,34 €.

**Nedavčni prihodki** so bili realizirani v višini 36.900,12 € oz. 59,3 % od planiranih. Ta skupina prihodkov predstavlja prihodke od udeležbe na dobičku in od premoženja (kjer glavnino prihodkov predstavljajo najemnine za poslovne prostore, stanovanja in druge najemnine v skupni realizirani višini 31.242,46 €), prihodke iz naslova taks in pristojbin, prihodke za globe in druge denarne kazni, prihodke od prodaje blaga in storitev ter druge nedavčne prihodke, ki se nanašajo na sofinanciranje občanov za priklop na čistilno napravo, delno povračilo stroškov domske oskrbe, prefakturirani stroški za čistilno napravo ter drugo.

**Kapitalski prihodki** ob polletju niso bili realizirani, planirani so iz naslova prodaje zemljišč.

**Transferni prihodki** so bili ob polletju realizirani v višini 94.084,05 € oz. 20,0 % od planiranih. Finančna izravnava, ki skupaj z dohodnino predstavlja primerno porabo občine je bila realizirana v višini 52.038,00 € oz. 50 % planirane. Sredstva iz državnega proračuna *za investicije* za leto 2019 iz naslova 23.čl. ZFO še niso bila počrpana. Požarna taksa je bila realizirana v višini 1.738,54 €. Prihodki *za tekočo porabo* se nanašajo na sofinanciranje skupnih občinskih uprav (Medobčinski inšpektorat in redarstvo občin Dobje, Dobrna, Oplotnica, Slovenske Konjice, Šentjur, Vitanje, Vojnik in Zreče - MIR, Skupna občinska uprava občin Dobrna, Vitanje in Vojnik - SOU ter Skupna uprava Slovenske Konjice) s strani Ministrstva javno upravo v skupni višini 29.268,12 € (nakazana v juniju), sredstva nadomestila od prodaje lesa za leto 2018 v višini 10.405,01 €, sredstva za izplačilo nadomestila za izgubljeni dohodek za družinskega pomočnika (del sredstev, ki presega 0,35% primerne porabe občine za leto 2018) v višini 4.507,92 pa pričakujemo v mesecu juliju.

# ODHODKI

Skupno realizirani odhodki so v obdobju 1.1.2019 - 30.6.2019 znašali 739.476,87 € in pomenijo 27,1 % načrtovanih za tekoče proračunsko leto.

Za delovanje **občinskega sveta**, v sklopu katerega se zagotavljajo sejnine in ostali stroški za delovanje občinskega sveta in njegovih organov, se je porabilo 9.836,42 € oz. 55,7 % od planiranih odhodkov.

Za **izvedbo in nadzor volitev** znaša realizacija 2.332,71 € oz. 86,9%, del nerealiziranih odhodkov predstavlja povračilo stroškov volilne kampanje.

Za **obveščanje domače in tuje javnosti** se je porabilo 10.875,51 € oz. 53,4 % od planiranih odhodkov. V okviru te postavke se zagotavljajo sredstva za izdajo glasila Vitanjčan (4.162,87 €) in za uradne objave v Uradnem glasilu slovenskih občin ali Uradnem listu RS, sredstva za promocijo občine (mediji) ter urejanje spletne strani občine (6.241,74 €).

Od planiranih sredstev za financiranje dela **župana in podžupana,** reprezentanco, protokolarne zadeve ter ostale materialne stroške se je porabilo 17.141,07 € oz. 50,4 % predvidenih sredstev.

Za delovanje **nadzornega odbora** se zagotavljajo sredstva za sejnine in stroške pregleda dokumentacije v skladu s programom dela. Ob polletju je postavka realizirana v višini 984,56 € za izplačilo sejnin in pregledov dokumentacije.

Odhodki po podprogramih na področju **upravnega organa** so bili realizirani kot sledi:

Odhodki za **urejanje na področju fiskalne politike** zajemajo stroške plačilnega prometa ter negativnih obresti za stanje na računu in so bili realizirani v višini 34,8 % oz. v višini 156,77 €.

Na področju **administracije občinske uprave** so se sredstva porabila v deležu 49,3 % od planiranih. Odhodki zajemajo plače za občinsko upravo, stroške treh skupnih občinskih uprav, študentsko delo, materialne stroške občinske uprave ter notranjo revizijo.

Odhodki za **opremo za delovanje občinske uprave in investicijsko vzdrževanje občinske stavbe** so planirani v višini 15.000 € in v prvi polovici leta niso bili realizirani.

Na **področju zaščite in reševanja** se zagotavljajo sredstva za pripravljenost sistema za zaščito in reševanje ter delovanje sistema protipožarne varnosti. Odhodki, ki so bili realizirani v višini 51,1 % od planiranih, se nanašajo na nadomestila za opravljanje intervencije, za katere pokrivamo nadomestilo plače članom civilne zaščite ter izpad dohodka delodajalca, pri katerem je intervent zaposlen ter transferne odhodke Prostovoljnemu gasilskemu društvu Vitanje in Gasilski zvezi Vitanje – Zreče. Za odplačilo kredita za nakup gasilskega vozila PGD Vitanje se v letu 2019 zagotavljajo sredstva v obliki investicijskega transfera.

Na **področju kmetijstva** so bili odhodki v prvi polovici leta realizirani v skupni višini 16.092,03 € oz. 8,3 %. Sredstva za subvencije zasebnikom v okviru strukturnih ukrepov v kmetijstvu niso bila realizirana v prvi polovici leta, bodo pa predvidoma v drugi polovici leta, prav tako pa sredstva za vzdrževanje in gradnjo gozdnih cest. Odhodki za financiranje delovanja LAS »Od Pohorja do Bohorja« (1.194,42 €), ki je odgovorna za izvajanje in uresničevanje lokalne razvojne strategije, bodo predvidoma realizirani v drugi polovici leta. Nizek procent realizacije celotnega programa gre na račun programov LEADER, in sicer so v rebalans proračuna za leto 2019 uvrščeni projekti:

|  |  |  |  |
| --- | --- | --- | --- |
|  | Skupaj vrednost | Naš del in partnerji | Predvideno sofinanciranje |
| Užij okuse Rogle | 1.370,57 | 362,42 | 1.008,15 |
| OŠ Rakovec | 50.500,00 | 15.000,00 | 35.500,00 |
| **PP razvoj podeželja Leader – 11003** | **51.870,57** | **15.362,42** | **36.508,15** |
| **PP Vitanjska pitna voda – LAS – 11004** | **27.560,43** | **6.778,50**  **3.218,94** | **17.562,99** |
| **PP Igrivo stičišče – LAS – 110041** | **65.850,83** | **17.409,28**  **377,10** | **48.064,45** |

Projekt Užij okuse Rogle se izvaja, planirano pa imamo upravičen del stroškov za zaposlenega na projektu in promocijsko fotografiranje v okviru Destinacije Rogla- Pohorje. Realizacija odhodkov po projektu je predvidena v drugi polovici letošnjega leta.

Sredstva, ki so bila planirana za OŠ Rakovec, se bodo koristila, če se bo našla kakšna dobra rešitev za oživitev tega objekta, bodisi za namene obšolske študijske ali turistične dejavnosti. Koriščenje sredstev bi se realiziralo v planiranem obsegu, sicer pa naš delež za ta projekt znaša 15.000 €. V kolikor prijava na razpis ne bo mogoča, lahko naš del sredstev namenimo za fasado in del stavbnega pohištva.

Projekt Vitanjska pitna voda se je v mesecu juniju zaključil. Realizirani so bili odhodki zaposlenega na projektu, obnove vodnjakov, grafično oblikovanje in postavitev tabel za učno vodno pot, priprava podatkov, izdelava in tiskanje vodnika, osvetlitev vodnjaka. Projekt je skupaj s partnerji na projektu zaključen, v pripravi je zaključno poročilo. Planirani so bili odhodki za celoten projekt, sredstva partnerjev pa tudi kot prihodki. Po navodilih bo občina v svojem proračunu prikazala lastne odhodke, zato je odstopanje med realiziranimi odhodki in planiranimi v večjem deležu na računu odhodkov partnerjev na projektu. Skupaj je realizirana vrednost dvoletnega projekta 47.562,01 €, planirana pa je bila 52.239,48 € (celoten projekt, občina, partnerji ter sofinanciranje).

Projekt Igrivo stičišče – LAS je v izvajanju, v prvi polovici letošnjega leta smo tako uredili postajališče za avtodome. Za konec avgusta je predvidena preplastitev igrišča in postavitev igral, s čimer bo projekt zaključen. Sredstva sofinanciranja se predvidevajo v letošnjem letu.

Polletna realizacija na področju **cestnega prometa** zajema tekoče, investicijsko in zimsko vzdrževanje cest, montažo in vzdrževanje odbojnih ograj ter cestne razsvetljave in je bila realizirana v višini 21,0 % plana. Zimsko vzdrževanje cest je bilo realizirano v višini 68.034,27 € oz. 78,2 % veljavnega proračuna. Sredstva smo z rebalansom sprejetim v mesecu juniju zmanjšali, vendar na postavki zagotavljamo sredstva za nakup soli in peska za posip cest. Tekoče vzdrževanje in upravljanje občinskih cest znaša v prvi polovici leta 29.879,39 € oz. 20,6 % glede na planirana sredstva, višjo realizacijo glede na planirana sredstva lahko pričakujemo v drugi polovici leta, tekoča vzdrževalna dela potekajo pretežno po zimski sezoni. Postavka za odbojne ograje v prvi polovici leta ni bila realizirana.

Investicijsko vzdrževanje in gradnja občinskih cest v prvi polovici leta nima realizacije na odhodkovni strani. Investicije na cestnem področju tečejo, most je končan, realizacija po proračunu (plačilo računov) bo v 2. polletju, cesta na Pako bo asfaltirana predvidoma 6.8.2019. Sredstva sofinanciranja za področje investicijskega vzdrževanja cest znašajo 89.367,00 € povratni del ter 89.367,00 € nepovratni del. V nadaljevanju podajamo finančno konstrukcijo investicij, sprejeto z zadnjim rebalansom.

|  |  |  |  |  |  |
| --- | --- | --- | --- | --- | --- |
| investicija | strošek | skupaj | MIN. nepovr. | MIN. povratna | občina |
| **REKONSTRUKCIJA MOSTU ČEZ HUDINJO NA FUŽINAH** |  | 63.100,00 | 0,00 | 61.100,00 | 2.000,00 |
| grad.dela | 61.636,00 | 0,00 | 59.682,40 | 1.953,60 |
| nadzor | 1.464,00 | 0,00 | 1.417,60 | 46,40 |
| SKUPAJ | 63.100,00 | 0,00 | 61.100,00 | 2.000,00 |
| **REKONSTRUKCIJA LC 460043 SLATINŠKOV VRH-HUDINJA-VODONIK** |  | 131.101,20 | 89.367,00 | 28.267,00 | 13.467,20 |
| grad.dela | 129.149,20 | 88.036,39 | 27.846,13 | 13.266,68 |
| nadzor | 1.952,00 | 1.330,61 | 420,87 | 200,52 |
| SKUPAJ | 131.101,20 | 89.367,00 | 28.267,00 | 13.467,20 |
| **REKONSTRUKCIJA JP 960090 KOKLIČ-REBERNIK** |  | 35.700,00 | 0,00 | 0,00 | 35.700,00 |
| grad.dela | 35.000,00 | 0,00 | 0,00 | 35.000,00 |
| nadzor | 700,00 | 0,00 | 0,00 | 700,00 |
| SKUPAJ | 35.700,00 | 0,00 | 0,00 | 35.700,00 |
|  |  | 229.901,20 | 89.367,00 | 89.367,00 | 51.167,20 |

Na postavki cestna razsvetljava so bili odhodki namenjeni za tekoče in investicijsko vzdrževanje, in sicer so realizirani v višini 10.161,65€ oz. 24,1 % veljavnega proračuna.

Projekt WIFI4EU, za katerega smo planirali sredstva na postavki brezžični internet bo realiziran predvidoma do konca letošnjega leta, vendar po dodatnih pojasnilih ne bo finančno realiziran skozi proračun, tako ne odhodki ne prihodki ne bodo del občinskega proračuna.

Za področje **gospodarstva** so planirana sredstva za spodbujanje razvoja malega gospodarstva, promocijo občine in spodbujanje razvoja turizma in gostinstva. Sredstva za to področje so v prvi polovici leta porabljena v višini 2.613,31 € oz. 9,1 % od planiranih. Sredstva za lokalni turizem se dodelijo na podlagi razpisa in sklepa komisije Odbora za razvoj turizma in kmečkega turizma in se bodo skladno s pogodbami nakazala do konca proračunskega leta. V letu 2016 smo pridobili načrt razvoja in trženja turizma v destinaciji Rogla – Pohorje 2017 – 2021. Promocija občine se skladno s programom kooperative Destinacije Rogla Pohorje izvaja s skladno s programom tekočih aktivnosti.

Odhodki na področju **varovanja okolja** zajemajo ravnanje z odpadki in odpadno vodo, in sicer porabo okoljske dajatve (oblikovan sklad za vodo), zbiranje in ravnanje z odpadki, izgradnjo kanalizacije Vitanje in zagon čistilne naprave ter subvencioniranje cen iz naslova ravnanja z odpadno vodo. V sklop varovanja okolja pa sodi tudi upravljanje in nadzor vodnih virov, kjer je paniran projekt Ohranitev vodnih virov, za katerega se še iščejo ustrezne rešitve. Odhodki so na celotnem področju v prvi polovici leta realizirani v skupni višini 11.735,11 € oz. 4,1 % glede na plan proračuna. Odhodki za področje ravnanja z odpadki se nanašajo na CERO, in sicer tekoče aktivnosti ter aktivnosti povezane z zapiranjem oz. sanacijo odlagališča ter odhodki za investicijska vlaganja v zbirni center Zreče. Na področju ravnanja z odpadno vodo (kanalizacija in čistilna naprava) se odhodki v skupni višini 1.375,00 € oz. 3,6 % nanašajo na tekoče in investicijske stroške za čistilno napravo.

Področje **prostorskega planiranja in stanovanjsko komunalne dejavnosti** je realizirano v višini 39.245,88 € oz. 11,4 % planirane vrednosti za letošnje leto. Prostorsko planiranje in administracija je bila v prvi polovici leta realizirana v višini 5.762,31 € oz. 11,8 %, predvsem za sofinanciranje izvajanja splošnih razvojnih nalog v Savinjski regiji, ureditve in vzdrževanja baz podatkov (geoinformacijski sistem ter baza NUSZ), odmere cest (Kavčič-Lepko ter JP960120 Odrijek-Hrvat) ter označitev meje v k.o. Hudinja. Področje komunalne dejavnosti je bilo realizirano v višini 28.927,34 € oz. 15,4 %, največji obseg porabljenih sredstev je namenjenih za druge komunalne dejavnosti, kjer smo v prvi polovici leta namenili sredstva za urejanje javnih površin ter druge komunalne dejavnosti, stroške elektrike za polnilno postajo na vasi, čistilno akcijo ter nakup defibrilatorja. Sredstva namenjena za spodbujanje stanovanjske gradnje so v prvi polovici leta porabljena v višini 4.028,20 € oz. 4,4 % glede na plan. Večji znesek na tem področju predstavljaja Komunalna ureditev parcel na Kompoševem, ki pa v prvi polovici ni bila realizirana. Drugi programi na stanovanjskem področju izkazujejo realizacijo v višini 4.028,20 € oz. 28,8% predvidenega plana, predvsem se nanašajo na tekoče odhodke, medtem ko se realizacija investicijskih predvideva v drugi polovici leta. Sredstva za nakup stavb in zemljišč so planirana v višini 15.000 €, predvsem za stroške kupnin in s pridobitvijo nepremičnin povezani stroški (notarski stroški, davek na promet nepremičnin, odmere). Realizacija, v višini 528,03 se nanaša na notarske stroške, takse in davke povezane z menjalnimi pogodbami.

Za namen **zdravstvenega varstva** so planirana sredstva za tekoče odhodke in transfere, realizirana pa so v skupni višini 10.859,37 € oz. 45,0 % planiranih po veljavnem proračunu. Tekoči transferi so bili porabljeni za financiranje obveznega zdravstvenega zavarovanja občanom, ki niso zavarovani iz drugega naslova, v višini 9.167,95 € oz. 48,3 % planiranih sredstev za ta namen ter za mrliško ogledno službo, kjer stroški v višini 1.691,42 € predstavljajo odhodke za sanitarne obdukcije, mrliške oglede in prevoze.

Področje **kulture in športa** zajema odhodke namenjene obnovi kulturno varstvenih objektov, knjižničarstvu, financiranju društev na področju športa in kulture in podporo drugih posebnih skupin, materialne stroške Centra Noordung. Za obnovo kulturno varstvenih objektov sredstva v prvi polovici leta niso bila porabljena. Sredstva za knjižnico so bila realizirana v višini 15.210,74 € oz. 49,3 %, in sicer za tekoče materialne stroške in sofinanciranje delovanja Splošne knjižnice Slovenske Konjice. Postavka drugi programi v kulturi je bila realizirana v višini 3.968,81 € oz. 12,7 % in predstavlja odhodke za prireditve v višini 3.072,28 €, električno omrežnino za šolo v Rakovcu, stroške v ZD-mansarda za društva ter ostale stroške na tem področju. Sredstva po razpisu bodo realizirana do konca proračunskega leta. Na postavki JZ KSEVT zagotavljamo sredstva v višini 30.000,00 € za materialne stroške objekta (elektriko, odvoz smeti, vodo, varovanje, ogrevanje, tekoče in investicijsko vzdrževanje), odhodki so bili realizirani v višini 15.959,71 € oz. 53,2%. Postavka podpora drugih posebnih skupin je bila realizirana v višini 736,92 € oz. 5,9 % za tekoče stroške, dejavnosti društev in ostalih skupin. Sredstva za financiranje programov športa po razpisu bodo realizirana v drugi polovici leta. Projekt Po poteh Hermana Potočnika Noordunga se je z rebalansom izločil iz proračuna in se tudi realizacija ne predvideva. Projekt Dediščina s kolesom pa zaenkrat ostaja v planiranem proračunu (tudi na prihodkovni strani) vendar je realizacija le-tega vprašljiva.

Odhodki na področju **izobraževanja** zajemajo vrtce, šole, prevoze in ostale programe izobraževanja. Predvideni odhodki so bili ob polletju realizirani v višini 237.968,45 € oz. 48,8 % glede na plan. Nekoliko višja realizacija na postavki ostali vrtci je posledica vpisov otrok v vrtce sosednjih občin, kar s počitniško odjavo lahko nekoliko upade. Večja realizacija za regresirane prevoze v šolo bo prav tako nekoliko nižja v drugi polovici leta zaradi dveh mesecev počitnic šolarjev. Sredstva za izobraževanje odraslih ter sredstva za projektno dokumentacijo novega vrtca pa v prvi polovici leta niso realizirana.

Za **socialno varstvo** namenjamo sredstva za pomoč družinam ter socialno varstvo starejših in materialno ogroženih občanov (domska oskrba in pomoč na domu, pomoč ob rojstvu otroka, subvencioniranje najemnin, družinski pomočnik) in sredstva, vezana na projekt "Občina po meri invalidov". Sredstva so bila ob polletju porabljena v skupni višini 64.299,09 € oz. 39,0 %.

Sredstva za **servisiranje javnega dolga** so namenjena odplačilu obresti v letošnjem letu ter stroškom kreditiranja (vodenja kreditov). Realizacija je ob polletju znašala 47,5% planiranih sredstev.

Sredstva **intervencijskih programov** (ki zajemajo posebno proračunsko rezervo, elementar in splošno proračunsko rezervacijo) so se ob polletju porabila v višini 14.975,68 € oz. 33,0 % glede na plan. Sredstva posebne proračunske rezerve so bila oblikovana v višini 12.685,68 € (dvanajstine), vendar neporabljena v prvi polovici leta, do konca leta bodo v celoti oblikovana in predvidoma tudi porabljena. Realizacija na postavki elementar je ob polletju znašala 2.290,00 €, ki je bila porabljena za strošek prevozov pitne vode ter geološko poročilo. Splošna proračunska rezervacija ob polletju ni bila realizirana.

RAČUN FINANČNIH TERJATEV IN NALOŽB

V računu finančnih terjatev in naložb ni planiranih sredstev in do konca leta ne planiramo sprememb.

RAČUN FINANCIRANJA

V računu financiranja so izkazani izdatki v višini 50.136,32 € oz. 50,0 % od planiranih. Izdatek se nanaša na odplačilo glavnic kreditov, najetih v preteklih letih za Zdravstveni dom, obnovo vodohrana na Tičnici, odplačilo kratkoročnega kredita iz leta 2010, gradnjo KSEVT-a in nakup poslovnih prostorov bivše Banke Celje in ruševin pri objektu KSEVT-u.

Do konca leta planiramo še prejem sredstev v višini 89.367 €, saj lahko Občina Vitanje za investicije, predvidene v proračunu za leto 2019, najame brezobrestni kredit iz državnega proračuna, finančni razrez sredstev je opredeljen v tabeli investicij na področju cestnega prometa. Na podlagi četrtega odstavka 10. člena Zakona o spremembah Zakona o financiranju občin (ZFO-1C) se ta zadolžitev ne všteva v največji možni obseg zadolževanja občine iz drugega odstavka 10. b člena ZFO-1, hkrati pa to zadolževanje naj ne bi predstavljalo stroškov za občino.

V okviru domačega zadolževanja je planirano dolgoročno zadolževanje v višini 207.759,69 €, kar predstavlja interno zadolžitev do proračuna za neporabljen del okoljske dajatve.

Občina do polletja ni imela likvidnostnih težav, zato tudi ni sklenila pogodbe za likvidnostni kredit. Višek likvidnostnih sredstev v prvi polovici leta smo zaradi manjše realizacije investicijskih odhodkov vezali na kratek rok, kar se odraža v prihodkih iz naslova obresti. Stanje deponiranih sredstev na dan 30.6.2019 znaša 389.000 €.

Ob polletju je imela občina presežek prihodkov nad odhodki v višini 222.469,64 €, ob upoštevanju neto zadolževanja v višini – 50.136,32 € znaša presežek prejemkov nad izdatki 172.333,32 €, kar se skupaj z presežki preteklih let odraža na stanju sredstev na računih ter depozitnih sredstvih.

Poraba namenskih sredstev iz preteklih let - neporabljena okoljska dajatev za vodo, v višini 178.795,62 €, se planira na postavkah 15017-izgradnja kanalizacije Vitanje in zagon čistilne naprave ter 15028-poraba okoljske dajatve sklad-voda.

V začetku leta so se poravnale obveznosti, ki so se nanašale na leto 2018, vendar so po zapadlosti sodile v leto 2019, kar smo pri poročilu o zaključnem računu proračuna zneskovno opredelili po posameznih postavkah.

Občina v prvi polovici leta ni izdala ali unovčila poroštev.

Vitanje, 26.7.2019

Številka:

Pripravila:

Mojca Vodušek s sodelavci

Slavko Vetrih

Župan občine Vitanje

Priloge:

* povzetki sklepov o prerazporeditvah po mesecih (januar – junij)